凱歌
作者：項安世
朝代：宋

paragraphs: 今年三月三，樂事今古稀。
嘉陵江到武昌口，此時此日同□□。
北人不敢恃鞍馬，西人不敢憑山谿。
德安有高悅，匹馬穿重圍。
入城助守膽如斗，出城决戰身如飛。
城中扶出王與季，城外逐出信與隨。
襄陽有趙淳，默坐誰得窺。
一日熏盡西山狐，二日網盡東津鯢。
三日開門看江北，一人一騎無殘遺。
興安有安丙，談笑戮吳曦。
僞王亂領出深穀，長史捷布登前墀。
銅梁玉壘見天日，瞿塘灧澦無蛟螭。
鄂州有老守，頭白尚能詩。
上言吾君善委任，下言吾相能指麾。
國家九九八十一萬歲，璘雛褒孽休狂癡。